**CANLLAW HEBRYNGWYR A RHWYMEDIGAETHAU CYFREITHIOL**

Pa sgiliau sydd eu hangen arnaf?

Sut a lle mae cofrestru?

Beth yw fy nghyfrifoldebau?

Pa rannau o’r Rheoliadau y mae’n rhaid imi wybod?

Beth yw cyfrifoldebau Deiliad y Drwydded?

Bwriad y canllaw byr hwn yw ateb rhai cwestiynau sylfaenol, ond ar adegau, bydd angen mwy o eglurder a dyfnder, yn enwedig yng nghyswllt y Rheoliadau, ac os felly, dylech gysylltu ag un o’r canlynol: eich awdurdod trwyddedu hebryngwyr (Awdurdod Lleol), awdurdod trwyddedu’r plentyn (Awdurdod Lleol) neu’r awdurdod lle cynhelir y perfformiad (Awdurdod Lleol).

**SGILIAU HEBRWNG AC AMDDIFFYN PLANT**

Dywed y gyfraith fod yr Hebryngwr yn gweithredu **in loco parentis** ac y dylai arfer y gofal ‘*y gellid yn rhesymol ddisgwyl i riant da roi i’r plentyn hwnnw’.*

* Bydd y plentyn yn gweithio mewn amgylchedd llawn ‘oedolion’ a bydd angen ichi sicrhau ei fod yn deall beth a ddisgwylir ohono, gan ystyried ei oedran a’i brofiad.
* Dylech hefyd gadw mewn cof a bod yn ymwybodol o allu plentyn i ganolbwyntio, y ffaith y bydd yn clywed sgyrsiau oedolion, ei ddisgwyliadau, pwysau o du cyfoedion, a’i berthynas ag oedolion eraill yn y cynhyrchiad.
* Materion Iechyd a Diogelwch ar y llwyfan neu’r set h.y. polisi ysmygu, cyfarpar trydanol megis ceblau, offer sain a chamerâu, all fod yn beryglus iawn. Ni ddylid gadael i blant ‘chwarae o gwmpas’.
* Er nad yw’r plentyn ‘yn yr ysgol’ nid yw hynny’n golygu fod yr oriau tiwtora’n llai pwysig na’r oriau a dreulir yn yr ysgol (mae gofyn bod yna o leiaf 3 awr o diwtora ar ddiwrnod ysgol).
* Rhaid ichi allu dweud pan fydd y plentyn yn wael, yn flinedig neu’n ofidus. Peidiwch ag anwybyddu anghenion y plentyn er mwyn cadw at amserlen y cynhyrchiad. Cofiwch nad ‘oedolion bach’ yw plant. Yn aml, gall fod yn anodd i blant gyfleu eu teimladau mewn ffordd mae oedolion yn ei deall, felly chi fydd y cyswllt rhyngddyn nhw â’r cwmni cynhyrchu.
* Nid yw plant yn gallu canolbwyntio am gyfnodau mor hir ag oedolion (yn dibynnu ar eu hoed) felly mae angen ichi fod â’r sgiliau i’w cadw’n ddiddig, neu eu helpu i ddiddanu’u hunain yn ystod yr adegau pan nad ydynt yn perfformio / cael eu tiwtora, sy’n arbennig o bwysig wrth ffilmio ac ar leoliad. Gall hyn gynnwys gweithgareddau corfforol neu efallai nad yw’r plentyn am wneud dim mwy na gorffwys a darllen llyfr yn dawel.
* Bydd angen sgiliau gwahanol i fod yn hebryngwr mewn theatr o’i gymharu â set neu leoliad ffilm. Mae llawer mwy o ‘aros o gwmpas’ yn ystod ffilmio, ac mi all y tywydd olygu bod y plentyn mewn carafán am gyfnodau go faith - cofiwch fod eu lefelau egni nhw yn uwch o lawer na’n rhai ni, a gall fod angen mwy o sylw unigol arnynt.
* Bwlio – rhaid ichi bob amser fod yn ymwybodol o fwlio oherwydd mi all fod yn gynnil iawn ar adegau. Mae’n hawdd sylwi ar ymladd corfforol neu gic slei, ond nid yw mor hawdd sylwi ar ambell air neu jôc sydd wedi’i gyfeirio, yn ddiniwed efallai, at blentyn arbennig. Dylid ‘rhoi stop’ ar y math yma o ymddygiad ar unwaith, neu mi all effeithio ar y plentyn a’r cynhyrchiad.
* Oes gan y cwmni Bolisi Amddiffyn Plant? Ac a oes Person Cyswllt Enwebedig sydd â phrofiad neu hyfforddiant ym maes amddiffyn plant, sy’n bwynt cyfeirio ar gyfer staff a hebryngwyr? Holwch nhw, gwnewch ymholiadau ………….
* Arfer Diogel. Dylai holl staff y cynhyrchiad, yn actorion, cast, criw a hebryngwyr (gan gynnwys yr adran wisgoedd a choluro) ymddwyn yn ofalus pan fyddant yng nghwmni plant. Dylid osgoi unrhyw gyswllt corfforol diangen, a allai gael ei gamddehongli, gan y plentyn ei hun neu gan eraill. Defnyddiwch eich synnwyr cyffredin, peidiwch â gadael plentyn ar ei ben ei hun gydag oedolion eraill na rhoi eich hun mewn sefyllfa fregus.
* Dylech roi gwybod ar unwaith i uwch aelod o’r cynhyrchiad (neu’r person amddiffyn plant enwebedig) am unrhyw ymddygiad anarferol neu ymddygiad sy’n peri pryder, neu sylwadau a wneir gan blentyn am oedolyn sy’n aelod o’r cynhyrchiad neu un o’i gyfoedion, a lle bo’n briodol, dylid cyfeirio’r mater at sylw’r Gwasanaethau Cymdeithasol. Mewn sefyllfaoedd difrifol, neu lle mae cyswllt yn anodd, galwch yr Heddlu!
* Os gwneir honiad yn erbyn aelod o’r cynhyrchiad, hebryngwr, y cast neu gynorthwyydd, bydd angen cael cydweithrediad llawn y rheolwyr, yr aelod staff unigol a’r awdurdod trwyddedu. Os yw’r honiad yn un difrifol, bydd angen gwahardd yr aelod staff ar unwaith nes daw’r ymchwiliad i ben. Gall fod angen gwahardd y sawl y gwnaed yr honiad yn ei erbyn o’r theatr/ystafelloedd ymarfer/lleoliad/set y ffilm ac ati i sicrhau nad ydynt yn dod i gysylltiad ag unrhyw blentyn heb oruchwyliaeth.
* Yn olaf, cofiwch y dylai perfformio fod yn brofiad pleserus i’r plentyn ac i chithau. Mae sgiliau cyfathrebu a thrafod da yn hanfodol, boed gyda’r plentyn neu’r oedolion amrywiol sy’n rhan o’r cynhyrchiad.

***COFRESTRU***

Rhaid gwneud **Cais am Drwydded Hebryngwr** i ALl yr ardal rydych **CHI**’n byw ynddi.

Mae ffurflenni cais ar gael, dim ond ichi ofyn. Unwaith y derbynnir y ffurflen gais, trefnir dyddiad ar gyfer cyfweliad; caiff pob geirda ei wirio, a chynhelir gwiriad DBS. Hefyd, rhaid ichi fynychu hyfforddiant Hebryngwr sy’n cynnwys codi ymwybyddiaeth sylfaenol o Amddiffyn Plant, a rolau a chyfrifoldebau Hebryngwr. Mae rhaglen dreigl o ddyddiadau hyfforddi ar gael trwy gydol y flwyddyn. Codir tâl ar Hebryngwyr Proffesiynol am eu gwiriad DBS ond ni chodir tâl ar unigolion sydd am fod yn Hebryngwyr plant gwirfoddol.

## SYLWER: Bydd angen cynnal gwiriadau DBS, a anfonir at y Gwasanaeth Datgelu a Gwahardd (DBS) (Asiantaeth y Llywodraeth) felly nid oes gan yr ALl reolaeth dros amser prosesu gwiriadau o’r fath. Os yw eich gwiriad datgelu’n foddhaol, bydd y DBS yn rhoi tystysgrif ichi a bydd angen ichi ddangos honno i’r ALl.

## Mae’r drwydded yn ddilys am 3 blynedd o’i dyddiad cyhoeddi. CADWCH EICH TRWYDDED GYDA CHI BOB AMSER WRTH WEITHIO. EFALLAI Y BYDD ANGEN ICHI BROFI EICH BOD WEDI’CH TRWYDDEDU.

## CYFRIFOLDEBAU

**Eich cyfrifoldeb PENNAF yw’r plentyn sydd dan eich gofal. Tra byddwch yn gweithio fel hebryngwr, ni ddylech wneud unrhyw ddyletswyddau eraill. Cofiwch eich bod *in loco parentis* (ac eithrio pan fo’r plentyn yng ngofal tiwtor).**

Eich cyfrifoldeb chi, ynghyd â Deiliad y Drwydded, yw sicrhau eich bod yn cadw bob amser at y Rheoliadau (ac unrhyw ofynion/amodau ychwanegol a osodir ar y drwydded gan Awdurdod Trwyddedu’r plentyn neu’r Awdurdod Lleol sy’n archwilio). Mi all y cwmni cynhyrchu bwyso arnoch chi i lacio’r Rheoliadau am fod angen ail-drefnu’r amserlen, ond dylech gofio mai eich dyletswydd gyntaf yw **gofalu am y plentyn.** Mae meddu ar wybodaeth dda o’r Rheoliadau, gwybod lle i fynd am help a chyngor, ynghyd â sgiliau trafod cadarn, oll yn elfennau hanfodol i fod yn hebryngwr da.

Cofiwch, os ‘nad yw pethau’n iawn’ a’ch bod chi’n gwrthwynebu, nid ‘gwneud ffỳs’ ydych chi. Y rheswm a’r disgwyliad o du’r ALl pan roddwyd trwydded hebryngwr ichi yw eich bod yn gofalu am, ac yn amddiffyn y plentyn. Efallai eich bod yn ofni na fydd y ‘cwmni’ yn eich cyflogi eto os byddwch chi’n gwrthwynebu? Rydym yn sylweddoli y gall hyn fod yn ofn gwirioneddol, ond ni ddylai fod yn bwysicach na’ch prif gyfrifoldeb, sef amddiffyn y plentyn/plant sydd dan eich gofal. Rhowch wybod i’ch awdurdod trwyddedu am unrhyw ddigwyddiadau, er mwyn iddynt allu codi’r mater gyda’r cwmni dan sylw. Mi fyddwn yn eich cefnogi, ond mae’n bwysig ein bod yn gwybod beth sy’n mynd ymlaen.

1. Dylech fod gyda’r plentyn bob amser: ar y set/llwyfan, yn yr ystafelloedd gwisgo, yr ardaloedd hamdden, bwyta, egwyl ac ati. Chi yw’r PERSON ALLWEDDOL y mae’r plentyn yn dibynnu arno i’w amddiffyn, i egluro pethau iddo a’i gefnogi – chi yw’r ALLWEDD i brofiad perfformio hapus. Os yw’r cyfleusterau’n ‘*ddiffygiol*’ CHI ddylai drafod gwell cyfleusterau gyda’r criw cynhyrchu. Nid rhyw ychwanegiadau bach i gynhyrchiad yw plant: mae eu gofal yn hollbwysig bob amser. Gallwch gael cefnogaeth ychwanegol gan y canlynol: yr ALl sy’n eich trwyddedu, yr ALl sy’n trwyddedu’r plentyn neu ALl yr ardal lle cynhelir y perfformiad.
2. Ni all hebryngwr fod yn gyfrifol am fwy na 12 o blant (os yw’r hebryngwr yn athro/athrawes breifat i’r plentyn dan sylw, mae hyn yn gostwng i 3); a bydd hyn yn gostwng yn sylweddol hefyd yn ôl oedran, rhyw neu anghenion arbennig y plant, ac ati. Ffactorau eraill y dylid eu hystyried yw’r lleoliad a chyfleusterau megis ystafelloedd gwisgo ac amseroedd perfformio plant unigol ac ati. Er y bydd yr ALl yn ystyried cymarebau addas yn ystod y broses ymgeisio, dylai Hebryngwr hefyd ofalu bod y cymarebau hyn yn briodol cyn ymgymryd â’r gwaith.
3. Efallai y bydd gofyn i blant deithio cryn bellter i gymryd rhan mewn perfformiad, a dylai’r trefnwyr ganiatáu am hynny wrth osod yr amserlen ar gyfer pob diwrnod o’r perfformiad. Bydd yr ALl yn cymryd amser teithio i ystyriaeth ac, os bydd angen, yn gosod amseroedd cychwyn a gorffen gwahanol ar gyfer plentyn, i ganiatáu ar gyfer teithio fel amod o’r drwydded. Fodd bynnag, dylai Hebryngwr fonitro hyn oherwydd gall fod angen cytuno ar drefniadau ychwanegol os teimlir bod y trefniadau presennol yn debygol o amharu ar les y plentyn.

Felly, gan ystyried lles y plentyn, gall fod yn fwy synhwyrol i gwmni cynhyrchu drefnu diwrnodau perfformio pob plentyn mewn blociau wythnosol (yn hytrach na chael ambell ddiwrnod yma a thraw drwy’r wythnos) neu ddarparu llety gerllaw lleoliad y perfformiad yn hytrach na theithio am oriau bob dydd, neu bob yn ail ddydd, a mynychu’r ysgol rhwng yr amseroedd hyn. *Cofiwch fod modd newid amserlenni os nad ydynt yn gweithio’n iawn. Os yw’r teithio yn broblem i’r plentyn mi allech chi godi hynny gyda’r criw cynhyrchu a threfnu llety mewn gwesty?*

4. Byw oddi cartref - yr Hebryngwr sy’n gyfrifol am y plentyn. Mae hyn yn cynnwys sicrhau bod llety’r plentyn yn foddhaol ym mhob ffordd, a bod y plentyn yn cael digon i’w ddiddanu yn ystod ei amser rhydd. Yn gyffredinol, gall fod angen ichi wneud mwy o oruchwylio na phetai’r plentyn yn byw gartref. Unwaith eto, os oes problemau na ellir eu datrys, dylech gysylltu ag ALl trwyddedu’r plentyn, neu ALl yr ardal lle cynhelir y perfformiad.

5. Salwch neu anaf - ni ddylai’r plentyn berfformio o gwbl os nad yw’n iach. Os bydd plentyn yn cael ei daro’n wael neu’n cael ei anafu tra’i fod yng ngofal yr Hebryngwr neu’r Tiwtor, rhaid cael cymorth meddygol a hysbysu’r rhiant /gwarcheidwad a’r ALl trwyddedu ar unwaith. Dylech fod â rhif cyswllt y rhieni **bob amser**.

6. Perfformiadau Peryglus – Rhaid awdurdodi’r rhain **cyn** rhoi trwydded.

 GWELER CYFRIFOLDEBAU DEILIAD Y DRWYDDED. Os ydych chi’n meddwl bod perfformiad yn beryglus a heb gael ei awdurdodi STOPIWCH, MEDDYLIWCH ac YMGYNGHORWCH â’r criw cynhyrchu a swyddog Iechyd a Diogelwch y cynhyrchiad. Os ydych chi o’r farn bod yr hyn y gofynnir i’r plentyn ei wneud yn dal i fod yn annerbyniol **STOPIWCH** y perfformiad nes eich bod yn fodlon. Gall fod o help i gael gair ag ALl yr ardal lle cynhelir y perfformiad, y swyddog Iechyd yr Amgylchedd lleol, neu swyddog Iechyd a Diogelwch y theatr/stiwdio. Bydd y cynhyrchiad yn gwybod pwy yw’r bobl hyn a bydd eu rhifau cyswllt ganddynt.

7. Dylai’r cynhyrchiad sicrhau bod cofnodion ar gael ar gyfer swyddog sy’n ymweld o’r ALl. Yn aml, bydd yr hebryngwr yn cael ei ddynodi gan y cwmni cynhyrchu i gadw’r cofnodion hyn mewn perthynas â’r plentyn:-

 **Gweler tabl B - Cofnodion i’w cadw gan ddeiliad y drwydded**

## RHEOLIADAU

**Ymarferion –** Mae’r Ddeddf yn ymwneud â pherfformiadau ond nid ag ymarferion. Mae’r Rheoliadau, fodd bynnag, yn effeithio ar ymarferion. Os byddant yn digwydd yn ystod cyfnod y drwydded (rhwng y diwrnod perfformio cyntaf ac olaf) maent yn dod dan yr un cyfyngiadau ac amodau â’r rhai sy’n berthnasol i’r drwydded honno, h.y. amser a lleoliad y perfformiad, amseroedd perfformio ac ati. Mae ymarferion hefyd yn cyfrif fel perfformiad wrth bennu hyd yr wythnos waith, h.y. 6 diwrnod.

**Addysg –** Rhaid i blant sy’n cael eu haddysgu’n breifat fel rhan o’u trwydded gael o leiaf y gofyniad isaf o ran amser addysgu – sy’n cyfateb i dair awr y dydd ar gyfer pob diwrnod ysgol arferol a gollir. Fodd bynnag, mae modd cronni hyn dros bedair wythnos (neu gyfnod cyfan y drwydded os yw’n llai na phedair wythnos) i ganiatáu peth hyblygrwydd o ddydd i ddydd, gydag isafswm o chwe awr mewn unrhyw un wythnos, ac uchafswm o bum awr mewn unrhyw un diwrnod.

 e.e. 5 diwrnod o berfformio: 3 awr x 5 diwrnod = 15 awr x 4 wythnos = angen 60 awr o addysg dros gyfnod o 4 wythnos.

**Tiwtoriaid –** ni chaiff tiwtor addysgu mwy na 5 o blant o wahanol lefelau ar yr un adeg. Os yw’r plant ar yr un lefel gallant addysgu hyd at 12 o blant. Gall y tiwtor, yr ysgol, a’r rhiant, drwy gysylltu ag ALl y plentyn (*yn ôl* *disgresiwn yr ALl*), fynnu bod nifer llai o blant yn cael eu haddysgu ar unrhyw un adeg. Dylai tiwtoriaid gydweithio’n agos ag ysgol y plentyn, yn enwedig pan fydd absenoldebau maith o’r ysgol wedi’u trefnu, i sicrhau bod yna gydymffurfio â’r cwricwlwm fel nad yw’r plentyn ar ei hôl hi gyda’i astudiaethau. Cofiwch fod addysg y plentyn yn bwysig a gall ALl y plentyn osod amodau ar y Drwydded, i sicrhau bod gofynion addysgol y plentyn yn cael eu diwallu.

**Disgresiwn yr Hebryngwr** Os ydy’r Hebryngwr yn fodlon bod amharu difrifol ar yr amserlen berfformio wedi golygu bod gofyn i’r plentyn weithio tu hwnt i’r amser a bennwyd, a’i fod hefyd yn fodlon na fydd lles y plentyn yn dioddef, gall y Hebryngwr ganiatáu i’r plentyn ddal ati am 60 munud arall. Mae hyn ar yr amod nad yw cyfanswm y gwaith a wneir y diwrnod hwnnw yn uwch na’r hyn a ganiateir i blentyn o’i oed (**Gweler TABL B – Tabl Perfformiadau a Gweithgareddau**). Pan ganiateir UNRHYW estyniad o’r fath, dylai’r Cynhyrchydd /Hebryngwr hysbysu ALl yr ardal y mae’r plentyn yn gweithio ynddi, naill ai yr un diwrnod neu’r diwrnod canlynol.

**Gwaith nos** Er bod yna amser cychwyn cynharaf ac amser gorffen hwyraf (**Gweler TABL B - Tabl Perfformiadau a Gweithgareddau**) caniateir i blentyn weithio yn y nos (hynny yw, ar ôl yr amser gorffen hwyraf a chyn yr amser cychwyn cynharaf) os gwneir cais i awdurdod lleol y plentyn. Gan fod lles y plentyn yn hollbwysig, mae cyfyngiadau ar waith o’r fath. Mae unrhyw berfformio sy’n digwydd ar ôl hanner nos yn cyfrif fel rhan o’r amser perfformio a ganiateir ar y diwrnod blaenorol. **RHAID** i’r plentyn hefyd gael egwyl o 16 awr o leiaf cyn dychwelyd i’r lleoliad perfformio ar ôl gwaith nos, ac os yw’n gwneud gwaith nos ar **2 noson yn olynol** **NI CHAIFF** wneud unrhyw waith nos pellach am O LEIAF wythnos arall (7 diwrnod).

## GWYBODAETH YCHWANEGOL

* A oes gan y cwmni, fel y cyflogwr, Bolisi Amddiffyn Plant, a pherson enwebedig gyda hyfforddiant neu brofiad o amddiffyn plant, i fod yn bwynt cyfeirio ar gyfer hebryngwyr, all helpu i gyfeirio achos at sylw’r adran gwasanaethau cymdeithasol perthnasol yn yr ardal lle cynhelir y perfformiad?
* Mae gan swyddog awdurdodedig o ALl yr ardal lle cynhelir y perfformiad yr hawl i fynd i mewn i unrhyw leoliad lle cynhelir perfformiad, trwyddedig neu heb ei drwyddedu, y mae A.37 Deddf Plant a Phobl Ifanc 1963 yn berthnasol iddo, a gall wneud ymholiadau am unrhyw blentyn mae’n ei amau o gymryd rhan mewn perfformiad.
* Gall yr ALl ofyn am ba wybodaeth bynnag y teimlant sy’n briodol er mwyn penderfynu a ddylid caniatáu trwydded neu beidio. Gall ALl hefyd, yn arbennig, wneud ymholiadau sy’n angenrheidiol yn eu tyb nhw i’w helpu i benderfynu a ddylid caniatáu’r drwydded, yn unol ag amod i warchod enillion y plentyn.
* Perfformiadau Peryglus. Ni ddylid hyfforddi unrhyw berson dan 12 oed i gymryd rhan mewn ‘perfformiadau o natur beryglus’. Gall person 12 i 16 oed (plentyn dros oed ysgol gorfodol) gael ei hyfforddi i gymryd rhan mewn perfformiadau peryglus dan rai amgylchiadau. Dylai unrhyw berfformiad y gellid ei ystyried yn beryglus gael ei drafod gyda’r ALl cyn rhoi trwydded. Gall gwiriadau fod yn ofynnol / gael eu trefnu rhwng yr ALl a’r ALl cyn cytuno y gall perfformiad o’r natur hwn ddigwydd. Gall hyn hefyd olygu archwiliadau gan adrannau Iechyd yr Amgylchedd ac Iechyd a Diogelwch.
* Gall yr ALl sy’n rhoi’r drwydded osod amodau arni (amseroedd, gwaith nos, tiwtora ac ati) ynghyd â’r gofynion cyfreithiol dan y ddeddfwriaeth.
* Plant nad ydynt o’r DU yn gweithio ym Mhrydain - Dylid gwneud cais i ALl yr ardal mae’r ymgeisydd yn byw ynddi, neu lle mae ei fusnes (os nad oes yna leoliad yn y DU, yna gellir gwneud cais i’r ALl lle cynhelir y perfformiad cyntaf) neu lle mae’r plentyn yn byw yn ystod cyfnod y perfformiad. Rhaid i bob plentyn nad yw o’r DU gael ei drwyddedu i berfformio yn y DU.
* Rhaid i blant o’r DU sy’n perfformio dramor gael eu trwyddedu i wneud hynny drwy Lys yr Ynadon.
* Perfformiadau heb eu Trwyddedu. Gall plentyn o unrhyw oed gymryd rhan mewn perfformiadau heb eu trwyddedu ar 4 diwrnod mewn unrhyw gyfnod o 6 mis, ar yr amod bod yna gydymffurfio â’r oriau gweithio, gorffwys a prhydau bwyd a nodir yn y Rheoliadau. **Nid yw’r eithriad hwn yn berthnasol** os oes angen i’r plentyn fod yn absennol o’r ysgol i allu cymryd rhan mewn perfformiad neu weithgaredd, neu os yw’r plentyn yn derbyn tâl am y perfformiad.

**CYFRIFOLDEBAU DEILIAD Y DRWYDDED (YMGEISYDD**)

Rhaid i’r cais gael ei gyflwyno gan yr unigolyn neu’r corff sy’n gyfrifol am drefnu, cynhyrchu neu redeg y gweithgaredd neu’r perfformiad y bydd y plentyn yn rhan ohono. Rhaid gwneud y cais yn ysgrifenedig i’r awdurdod lleol perthnasol o leiaf 21 diwrnod cyn bod angen y drwydded. Os rhoddir llai o rybudd, mae gan yr awdurdod yr hawl i wrthod rhoi trwydded ar y sail nad oes digon o amser iddynt gyflawni eu cyfrifoldebau; mae’n **hynod annhebygol** y rhoddir trwydded os derbynnir y cais lai na phum diwrnod gwaith cyn y dyddiad y mae angen y drwydded. Os rhoddir y drwydded, yr ymgeisydd fydd yn gyfreithiol gyfrifol am sicrhau bod yr holl amodau’n cael eu bodloni a bod y plentyn yn cael ei ddiogelu’n iawn.

Sylwer. Rhoddir copi o drwydded y plentyn i’r ymgeisydd, ALl yr ardal lle cynhelir y perfformiad neu’r gweithgaredd, a rhieni/gwarcheidwaid cyfreithiol y plentyn.

* RHAID i gynyrchiadau sicrhau fod Trwydded y plentyn a chofnodion y Hebryngwr/Tiwtor ar gael ym mhob lleoliad y mae’r plentyn yn perfformio ynddo. Pan fydd y cynhyrchiad wedi dod i ben, dylai Deiliad y Drwydded (yr ymgeisydd) gadw’r cofnodion hyn am 6 mis o leiaf yn y cyfeiriad a roddir ar y cais am Drwydded (rhaid i hwnnw fod yn Brif Swyddfa ac NID cyfeiriad y lleoliad, h.y., cyfeiriad dros dro y cynhyrchiad mewn stiwdio neu leoliad) os bydd swyddog o’r AALl/ALl yn gofyn amdanynt yn nes ymlaen. **Gweler TABL A - ‘Cofnodion i’w cadw gan ddeiliad y drwydded’**
* RHAID i gynyrchiadau sicrhau bod ‘asesiad risg’ Iechyd a Diogelwch wedi’i gwblhau yn lleoliad y perfformiad:- polisi ysmygu ar, ac oddi ar y set; rheoliadau / tystysgrif tân; person cyswllt cymorth cyntaf. Dylid sicrhau bod pob aelod staff, hebryngwr a phlentyn yn gwbl ymwybodol o’r drefn wacau mewn argyfwng. Os na chewch wybod am y rhain – HOLWCH. Gallwch gysylltu â’r Adran Iechyd yr Amgylchedd berthnasol i gael mwy o fanylion Iechyd a Diogelwch - Deddf Rheoli Iechyd a Diogelwch yn y Gwaith 1999.

Am fanylion pellach cysylltwch â’r Gwasanaeth Cynhwysiant Addysg, Cyngor Sir Ceredigion, Canolfan Rheidol, Rhodfa Padarn, Llanbadarn Fawr, Aberystwyth, Ceredigion, SY23 3HF.

**TABL A** Cofnodion i’w cadw gan Ddeiliad y Drwydded

1. Y drwydded.

2. Y manylion isod am bob dydd y mae’r plentyn yn bresennol yn lleoliad y perfformiad neu’r lleoliad ymarfer –

a) y dyddiad;

b) amser cyrraedd lleoliad y perfformiad neu’r ymarfer;

c) amser gadael lleoliad y perfformiad neu’r ymarfer;

d) amserau pob cyfnod y bu’r plentyn yn cymryd rhan mewn perfformiad neu ymarfer;

e) amser pob egwyl gorffwys;

f) amser pob egwyl pryd bwyd; ac

g) amseroedd unrhyw waith nos a awdurdodwyd gan yr awdurdod trwyddedu

3. Lle gwnaed trefniadau i’r plentyn gael ei addysgu gan athro neu athrawes breifat, dyddiad a hyd pob gwers, a’r pwnc a addysgwyd.

4.Manylion unrhyw anafiadau a salwch a gafodd y plentyn yn lleoliad y perfformiad neu’r lleoliad ymarfer, gan gynnwys dyddiadau unrhyw anafiadau o’r fath a ph’un ai rwystrodd unrhyw anafiadau neu salwch o’r fath y plentyn rhag bod yn bresennol yn lleoliad y perfformiad neu’r lleoliad ymarfer.

5. Dyddiadau’r seibiannau yn y perfformiad sy’n ofynnol dan reoliad 29(1)

6. Cyfanswm yr arian a enillodd y plentyn drwy gymryd rhan yn y perfformiad ac enwau, cyfeiriadau a disgrifiad o’r bobl y talwyd unrhyw symiau o’r fath iddynt.

7. Lle bo’r awdurdod trwyddedu’n caniatáu trwydded gyda’r amod bod yn rhaid i unrhyw symiau a enillir gan y plentyn gael eu trin mewn dull a gymeradwywyd ganddo, maint y symiau a’r modd yr ymdriniwyd â nhw.

**TABL B** Tabl Perfformiadau a Gweithgareddau

**PLANT MEWN ADLONIANT**

**CYFYNGIADAU MEWN PERTHYNAS Â PHOB PERFFORMIAD**

|  |  |  |  |
| --- | --- | --- | --- |
| **Testun** | **0 i 4 oed** | **5 i 8 oed** | **9 oed a throsodd** |
| **Uchafswm oriau yn lleoliad y perfformiad neu’r ymarfer** (Rheol.24) | **5 awr** | **8 awr** | **9.5 awr** |
| **Amseroedd cynharaf a hwyraf a ganiateir yn lleoliad y perfformiad neu’r ymarfer** (Rheol.23) | **7am i 10pm** | **7am i 11pm** | **7am i 11pm** |
| **Uchafswm cyfnod perfformio neu ymarfer di-dor** (Rheol.24) | **30 munud** | **2.5 awr** | **2.5 awr** |
| **Uchafswm oriau perfformio neu ymarfer** (Rheol.24)  | **2 awr** | **3 awr** | **5 awr** |
| **Isafswm cyfnodau egwyl ar gyfer prydau bwyd a gorffwys** (Rheol.25) | **Rhaid i unrhyw egwyl fod yn un 15 munud o leiaf. Os yn bresennol yn lleoliad y perfformiad neu’r ymarfer am fwy na 4 awr, rhaid idynt gael o leiaf un egwyl 45 munud am bryd o fwyd.** | **Os yn bresennol yn lleoliad y perfformiad neu’r ymarfer am dros 4 awr ond llai nag 8 awr, rhaid iddynt gael un egwyl 45 munud i gael pryd o fwyd ac o leiaf un egwyl 15 munud** **Os yn bresennol yn lleoliad y perfformiad neu’r ymarfer am 8 awr neu fwy, rhaid iddynt gael y cyfnodau egwyl a nodir uchod, ac egwyl arall o 15** **munud.** | **Os yn bresennol yn lleoliad y perfformiad neu’r ymarfer am dros 4 awr ond llai nag 8 awr, rhaid iddynt gael un egwyl 45 munud am bryd o fwyd ac o leiaf un egwyl 15 munud.** **Os yn bresennol yn lleoliad y perfformiad neu’r ymarfer am 8 awr neu fwy, rhaid iddynt gael y cyfnodau egwyl a nodir uchod, ac egwyl arall o 15 munud.** |
| **Addysg** (Rheol.15) | Amherthnasol | **3 awr y dydd (uchafswm o 5 awr y dydd). 15 awr yr wythnos, cael eu haddysgu ar ddiwrnodau ysgol yn unig. Isafswm o 6 awr mewn wythnos os yn cronni dros gyfnod o 4 wythnos neu lai.** | **3 awr y dydd (uchafswm o 5 awr y dydd). 15 awr yr wythnos, cael eu haddysgu ar ddiwrnodau ysgol yn unig. Isafswm o 6 awr mewn wythnos os yn cronni dros gyfnod o 4 wythnos neu lai.** |
| **Cyfnod egwyl lleiaf rhwng perfformiadau** (Rheol.25) | **1 awr 30 munud** | **1 awr 30 munud** | **1 awr 30 munud** |
| **Uchafswm dyddiau dilynol y gellir cymryd rhan mewn perfformiad neu ymarfer** (Rheol.28) | **6 diwrnod** | **6 diwrnod** | **6 diwrnod** |

**Sylwer: Dylai awdurdodau lleol nodi Rheoliad 5, sy’n caniatáu i’r awdurdod trwyddedu gyfyngu mwy ar yr oriau, cyfnodau egwyl ac ati a ganiateir, a gosod amodau ychwanegol ar y drwydded os bydd hyn er lles y plentyn unigol.**

**CYRRAEDD Y LLEOLIAD**

|  |  |
| --- | --- |
| • Cyrhaeddwch cyn y plant, yn enwedig os nad ydych yn gyfarwydd â’r lleoliad. Bydd hyn yn rhoi amser ichi edrych o gwmpas a chwrdd â’r bobl eraill sy’n rhan o’r digwyddiad. • Cyflwynwch eich hun i Ddeiliad y Drwydded neu ei ddirprwy ac unrhyw un arall perthnasol (h.y. rheolwr llwyfan/llawr, gwisgoedd ac ati.). • Cymerwch olwg ar yr holl ardaloedd y bydd y plentyn yn ymweld â nhw i nodi unrhyw beryglon. • Gwiriwch yr allanfeydd tân i sicrhau eu bod yn hwylus. • Gofynnwch pa sŵn mae’r larwm tân yn ei wneud a threfnwch ymarfer tân gyda’r plant. • Gwiriwch y cyfleusterau cymorth cyntaf a gofynnwch a oes person Cymorth Cyntaf cymwysedig ar y safle. • Gwnewch yn siŵr bod yr ystafelloedd gwisgo, toiledau, ystafell ddosbarth, ystafell orffwys, trefniadau prydau bwyd ac unrhyw gyfleusterau eraill yn addas. • Wrth wirio’r ystafelloedd gwisgo, cofiwch y dylai plant 5 oed a throsodd wisgo gyda phlant eraill o’r un rhyw yn unig. • Cysylltwch ag unrhyw Hebryngwyr eraill a gyflogwyd, gan weithio fel tîm. • Mynnwch restr o enwau’r plant y byddwch yn gofalu amdanynt. Os oes mwy na 12 o blant rhaid i bob Hebryngwr fod yn siŵr pwy sy’n edrych ar ôl pa blant. | * Gwiriwch drwydded perfformio pob plentyn gan nodi unrhyw amodau sydd arni. Rhaid i gopi Deiliad y Drwydded fod ar gael yn y fan lle cynhelir y digwyddiad.
* Gofalwch fod rhestr o fanylion cyswllt cartref ac argyfwng y plant ar gael yn hwylus bob amser, rhag ofn y bydd angen ichi gysylltu â’r rhiant/gwarcheidwad.
* Gofynnwch i Ddeiliad y Drwydded a oes gan unrhyw blentyn broblemau neu ofynion meddygol. Mae’r wybodaeth hon yn hollol gyfrinachol, ond fel Hebryngwr, mae angen ichi wybod. Os bydd plentyn yn cael ei daro’n wael, efallai y bydd rhywbeth yn y nodiadau fydd yn rhoi syniad ichi o beth yw’r broblem. Os cymerir y plentyn i’r ysbyty neu os caiff ei weld gan feddyg, gall y ffaith bod y plentyn yn cymryd meddyginiaeth gael effaith ar y driniaeth. Efallai y bydd angen ichi atgoffa plentyn i gymryd meddyginiaeth ar adegau penodol.
* Os nad ydych yn hapus gydag unrhyw rai o’r cyfleusterau, dylech roi gwybod i Ddeiliad y Drwydded a thrafod gwell amodau. Os nad yw’r trafodaethau hyn yn llwyddiannus, rhaid ichi ystyried a ydych am adael i’r plant gymryd rhan yn y digwyddiad ai peidio. Dan amgylchiadau o’r fath, rhaid ichi hysbysu’r Awdurdod Lleol priodol cyn gynted ag y bo modd gan roi manylion y broblem/problemau a’r camau a gymerwyd gennych.
 |

**RHESTR WIRIO – CYRRAEDD Y LLEOLIAD**

Gall fod o help ichi lungopïo’r dudalen hon i’w defnyddio wrth ichi gyrraedd lleoliad.

|  |  |
| --- | --- |
| Gwnewch eich hun yn gyfarwydd â chynllun y lleoliad | **TIC** |
| Nodwch unrhyw ardaloedd peryglus |  |
| Sylwch lle mae bob allanfa dân |  |
| Gofynnwch am gael clywed sŵn y larwm tân |  |
| Trefnwch ymarfer tân (gyda larwm) ar gyfer y plant |  |
| Sylwch lle mae’r holl gyfleusterau cymorth cyntaf |  |
| Archwiliwch yr ystafelloedd gwisgo (bydd angen rhai ar wahân i blant 5 oed a throsodd) |  |
| Nodwch lle mae’r toiledau, a’u harchwilio |  |
| Nodwch lle mae’r ystafelloedd gorffwys, a’u harchwilio |  |
| Nodwch lle mae’r ystafell ddosbarth (os yn berthnasol) a’i harchwilio |  |
| Dysgwch beth yw’r trefniadau ar gyfer prydau bwyd |  |
| Gwiriwch gyfanswm nifer y plant |  |
| Gwiriwch gyfanswm nifer yr hebryngwyr |  |
| Mynnwch restr o enwau’r plant |  |
| Gwiriwch drwydded perfformio pob plentyn |  |
| Gofalwch fod gennych rifau cyswllt cartref mewn argyfwng ar gyfer pob plentyn |  |
| Lle bo’n berthnasol, gofalwch fod gennych fanylion am broblemau meddygol a/neu feddyginiaeth pob plentyn.. |  |
| Gofalwch fod pob plentyn yn cael ei gofrestru i mewn ac allan gan oedolyn awdurdodedig. |  |

Gwiriwyd gan: \_\_\_\_\_\_\_\_\_\_\_\_\_\_\_\_\_\_\_\_

Dyddiad: \_\_\_\_\_\_\_\_\_\_\_\_\_\_\_\_\_\_\_\_